
Písomná informácia pre používateľa

LIDIAM 40 mg/g dermálny krém

lidokaín

Pozorne si prečítajte celú písomnú informáciu predtým, ako začnete užívať tento liek, pretože obsahuje pre vás dôležité informácie.
· Túto písomnú informáciu si uschovajte. Možno bude potrebné, aby ste si ju znova prečítali. 
· Ak máte akékoľvek ďalšie otázky, obráťte sa na svojho lekára alebo lekárnika. 
· Tento liek bol predpísaný iba vám. Nedávajte ho nikomu inému. Môže mu uškodiť, dokonca aj vtedy, ak má rovnaké prejavy ochorenia ako vy. 
· Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Pozri časť 4.

V tejto písomnej informácii sa dozviete:
1. Čo je krém LIDIAM a na čo sa používa 
2. Čo potrebujete vedieť predtým, ako použijete krém LIDIAM 
3. Ako používať krém LIDIAM 
4. Možné vedľajšie účinky 
5. Ako uchovávať krém LIDIAM
6. Obsah balenia a ďalšie informácie 


1.	Čo je krém LIDIAM a na čo sa používa

Tento liek sa nazýva LIDIAM 40 mg/g dermálny krém.


Krém LIDIAM je druh lieku nazývaný lokálne anestetikum. Používa sa na znecitlivenie plochy na tele.

Krém LIDIAM dočasne znecitlivuje povrch kože, poskytuje úľavu od bolesti pri zavedení ihly do žily (punkcia žily alebo kanylácia žily) na lekárske účely, ako je napríklad odber krvi na laboratórne testy pre dospelých a deti vo veku od jedného mesiaca a staršie.

Môže byť tiež použitý na znecitlivenie kože pred podaním bolestivej lokálnej liečby na väčších plochách neporušenej kože len pre dospelých.


2.	Čo potrebujete vedieť predtým, ako použijete krém LIDIAM

Nepoužívajte krém LIDIAM:
Poraďte sa so svojím lekárom alebo lekárnikom a nepoužívajte krém LIDIAM, ak:
· ste alergický (precitlivený) na lidokaín alebo na ktorúkoľvek z ďalších zložiek tohto lieku (uvedených v časti 6).
· ste alergický na ktorékoľvek podobné lokálne anestetiká.
· ste alergický na sóju alebo arašidy (obsahuje hydrogenovaný sójový lecitín).

Upozornenia a opatrenia
Porozprávajte sa so svojím lekárom alebo lekárnikom pred použitím krému LIDIAM, ak:
· ste akútne chorý, zoslabnutý alebo starší (budete citlivejší na lidokaín).
· ste boli v minulosti citlivý na zložky akýchkoľvek liekov, najmä na iné lokálne anestetiká.
· máte závažné ochorenie pečene.

Iné lieky a krém LIDIAM
Ak teraz používate alebo ste v poslednom čase používali, či práve budete používať ďalšie lieky, povedzte to svojmu lekárovi alebo lekárnikovi, predovšetkým:
· krém LIDIAM, lidokaín alebo iné lokálne anestetikum.
· akýkoľvek liek používaný na prevenciu alebo liečbu nepravidelného tepu srdca, ako tokainid, mexiletín alebo amiodarón.
· betablokátor propranolol na liečbu hypertenzie.
· cimetidín na liečbu pálenia záhy alebo žalúdočných vredov.
· ak máte byť zaočkovaný živou vakcínou (napr. vakcínu proti tuberkulóze). Vakcíny sa nemajú vpichnúť v oblastiach, kde bol nanesený krém LIDIAM, pretože môže ovplyvniť účinok vakcíny. 

Tehotenstvo, dojčenie a plodnosť
Ak ste tehotná alebo dojčíte, ak si myslíte, že ste tehotná alebo ak plánujete otehotnieť, poraďte sa so svojím lekárom alebo lekárnikom predtým, ako začnete používať tento liek.

Vedenie vozidiel a obsluha strojov
Krém LIDIAM nemá žiadny vplyv na schopnosť viesť vozidlá alebo obsluhovať stroje.

Krém LIDIAM obsahuje propylénglykol: môže spôsobiť podráždenie pokožky.

Krém LIDIAM obsahuje hydrogenovaný sójový lecitín. Ak ste alergický na arašidy alebo sóju, nepoužívajte tento liek.


3.	Ako užívať krém LIDIAM

Vždy užívajte tento liek presne tak, ako vám povedal váš lekár alebo lekárnik. Ak si nie ste niečím istý, overte si to u svojho lekára alebo lekárnika.

Používanie krému LIDIAM:
· Používanie krému LIDIAM sa mení podľa toho, kvôli čomu máte liek používať. Uistite sa, že ste zvolili a dodržiavate správnu dávkovaciu časť z druhej strany.
· Váš lekár alebo zdravotná sestra vám povie, kde si máte krém naniesť. V prípade, že krém má byť použitý na veľkých plochách, lekár alebo zdravotná sestra ho nanesú za vás.

Opatrenia pri používaní krému LIDIAM:
· Len na vonkajšie použitie.
· Nenanášajte na citlivú kožu alebo na pľuzgiere, kožnú vyrážku alebo ekzém, alebo tam, kde je koža porezaná, poškriabaná alebo poranená.
· Nenanášajte do ucha, do vnútra nosa, do úst, do konečníka alebo na sliznice genitálií (pohlavných ústrojov).
· Vyhnite sa vniknutiu krému LIDIAM do očí, pretože to môže spôsobiť závažné podráždenie. Ak sa náhodou dostanete akékoľvek množstvo krému do oka, okamžite ho dôkladne vypláchnite vlažnou vodou alebo slaným roztokom (chloridom sodným) a chráňte ho, pokým sa mu nevráti citlivosť.
· Použitie krému LIDIAM môže v mieste nanesenia vyústiť do prechodného zblednutia kože nasledovanom dočasným začervenaním.
· Nanesenie na väčších plochách alebo po dlhšiu než odporúčanú dobu môže spôsobiť vážne vedľajšie účinky kvôli absorpcii lidokaínu.

Krém LIDIAM blokuje v ošetrovanej oblasti všetky pocity. Vyvarujte sa poškriabaniu, odretiu a vystaveniu kože prílišnému teplu alebo chladu, pokiaľ anestetický účinok nevymizne.

Odporúčaná dávka pri poskytnutí úľavy od bolesti pred zavedením ihly do žily je:

1 g krému sa približne rovná 5 cm krému vytlačeného z 5 g tuby alebo 3,5 cm krému vytlačeného z 30 g tuby.

Dospelí, vrátane starších osôb, a deti staršie ako jeden rok:
1g až 2,5 g krému na pokrytie plochy kože o rozmeroch 2,5 cm x 2,5 cm (1"x 1"), kde sa bude zavádzať ihla. Nenechávajte na koži dlhšie ako 5 hodín.

Deti od troch mesiacov do jedného roku života:
Nemá sa použiť viac než 1 g krému. Nenechávajte na koži dlhšie ako 4 hodiny.

Deti od jedného mesiaca do troch mesiacov:
Nemá sa použiť viac než 1 g krému. Nenechávajte na koži dlhšie ako 1 hodinu.

Nepoužívajte u detí mladších ako jeden mesiac.

1. Naneste krém LIDIAM minimálne 30 minút pred začiatkom lekárskej procedúry.
2. Použite množstvo krému uvedené vyššie, krém naneste na kožu v rovnomernej hrúbke.
3. V prípade, že vám to povie lekár alebo zdravotná sestra, prikryte krém obväzom, aby sa zabránilo jeho náhodnému zotretiu z kože.
4. Približne po 30 minútach odstráňte obväz. Krém hneď zotrite pomocou gázového tampónu.
5. Zavedenie ihly do žily sa má uskutočniť krátko po odstránení krému.


Odporúčaná dávka na poskytnutie anestézie pred podaním bolestivej lokálnej liečby na väčších plochách neporušenej kože je:

1 g krému sa približne rovná 5 cm krému vytlačeného z 5 g tuby alebo 3,5 cm krému vytlačeného z 30 g tuby.

Dospelí a osoby staršie ako 18 rokov:
Použite 1,5 g až 2 g na každých 10 cm2 kože na pokrytie maximálnej celkovej plochy 300 cm2 (200 cm2 sa približne rovná ploche tváre, 300 cm2 sa približne rovná ploche ramena). Neprekračujte odporúčanú dávku.

1. Naneste krém LIDIAM približne 30 až 60 minút pred začiatkom procedúry.
2. Použite množstvo krému uvedené vyššie, krém naneste na kožu v rovnomernej tenkej vrstve.
3. Uistite sa, či sa krém náhodou z kože nezotrel.
4. Približne po 30 až 60 minútach zotrite krém pomocou gázového tampónu.
5. Procedúra sa má začať krátko po odstránení krému.

Krém sa nemá znovu naniesť najmenej 12 hodín po odstránení.

Nepoužívajte u pacientov mladších ako 18 rokov.


Ak použijete viac krému LIDIAM, ako máte 
Predávkovanie je nepravdepodobné, ale poraďte sa so svojím lekárom alebo zdravotnou sestrou ihneď, aj keď nepociťujete žiadne príznaky. Predávkovanie môže zahŕňať použitie väčšieho než odporúčaného množstva, nanesenie krému na veľkých plochách alebo dlhšie používanie krému, než bolo odporúčané.
Môžu sa vyskytnúť nasledujúce príznaky predávkovania: rozmazané videnie, ospalosť alebo závraty, ťažkosti s dýchaním, tras, bolesť na hrudníku alebo nepravidelný tep srdca.


4.	Možné vedľajšie účinky

Tak ako všetky lieky, aj tento liek môže spôsobovať vedľajšie účinky, hoci sa neprejavia u každého. 

[bookmark: result_box]Ak zaznamenáte akýkoľvek z vedľajších účinkov uvedených nižšie, okamžite odstráňte krém, prestaňte ho používať a poraďte sa so svojím lekárom alebo lekárnikom.

Alergická reakcia je zriedkavá; môže postihnúť menej ako 1 z 1000 ľudí. Príznaky môžu zahŕňať vyrážku, opuch, veľmi nízky krvný tlak alebo anafylaktický šok.

Podráždenie kože, začervenanie, svrbenie alebo vyrážka na mieste nanesenia krému sú časté vedľajšie účinky, ktoré môžu postihnúť menej ako 1 z 10 ľudí.

Ak sa krém náhodne dostane do oka alebo do priestoru okolo oka, môže spôsobiť podráždenie oka. Nie je známe, koľko ľudí to postihlo, pretože frekvencia sa z dostupných údajov nedá odhadnúť. Pozri ‘Opatrenia pri používaní krému LIDIAM’ v časti 3, čo treba robiť bezprostredne po náhodnom kontakte s očami. 

Hlásenie vedľajších účinkov
Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Vedľajšie účinky môžete hlásiť aj priamo prostredníctvom národného systému hlásenia uvedeného v Prílohe V. Hlásením vedľajších účinkov môžete prispieť k získaniu ďalších informácií o bezpečnosti tohto lieku.


5.	Ako uchovávať krém LIDIAM

Tento liek uchovávajte mimo dohľadu a dosahu detí.

Chráňte pred mrazom.

Nepoužívajte tento liek po dátume exspirácie, ktorý je uvedený na tube a škatuľke po EXP. Dátum exspirácie sa vzťahuje na posledný deň v danom mesiaci.

Po otvorení tuby spotrebujte do 6 mesiacov.

Nelikvidujte lieky odpadovou vodou alebo domovým odpadom. Nepoužitý liek vráťte do lekárne. Tieto opatrenia pomôžu chrániť životné prostredie.


6.	Obsah balenia a ďalšie informácie

Čo krém LIDIAM obsahuje 

· Liečivo je lidokaín. 1 g krému obsahuje 40 mg lidokaínu.
· [bookmark: result_box1]Ďalšie zložky sú: benzylalkohol, karboméry, cholesterol, hydrogenovaný sójový lecitín, polysorbát 80, propylénglykol, trolamín, rac-α-tokoferylacetát a čistená voda. 

Ako vyzerá krém LIDIAM a obsah balenia
Krém LIDIAM je biely až bledožltkastý krém umiestnený v:
· hliníkovej tube s vnútorným epoxyfenolickým lakom so skrutkovacím polypropylénovým uzáverom, alebo 
· hliníkovej tube s vnútorným polyamid-imidovým lakom so skrutkovacím uzáverom z polyetylénu s vysokou hustotou.

Veľkosti balenia:
· Škatuľka s 1 x 5 g alebo 5 x 5 g tubami.
· Škatuľka s 1 x 5 g alebo 5 x 5g tubami vrátane 2 alebo 10 oklúznych obväzov.
· Škatuľka s 1 x 30 g tubou.

Nie všetky veľkosti balenia musia byť uvedené na trh.

Držiteľ rozhodnutia o registrácii a výrobca

Držiteľ rozhodnutia o registrácii
PharmaSwiss Česká republika s.r.o.
Jankovcova 1569/2c
170 00 Praha 7
Česká republika

Výrobca

QP-Services UK Ltd 
Office B, First Floor, 57 High Street, YATTON, Somerset. 
BS49 4EQ Spojené kráľovstvo


Laleham Health and Beauty Limited 
Sycamore Park, Mill Lane, Alton, Hampshire 
GU34 2PR Spojené kráľovstvo


Liek je schválený v členských štátoch Európskeho hospodárskeho priestoru (EHP) pod nasledovnými názvami:

Bulharsko: 		ЛИДИАМ 4% крем
Estónsko: 		LIDINE
Litva: 			LIDINE 40 mg/g kremas
Lotyšsko: 		LIDINE 40 mg/g krēms
Poľsko:                          LIDIAM
Rumunsko:		LIDIAM 40 mg/g cremă 
Slovensko: 		LIDIAM 40 mg/g dermálny krém 
Slovinsko:		ESSLID 40 mg/g krema 
Veľká Británia: 	LIDIAM 4% w/w Cream 

[bookmark: _GoBack]Táto písomná informácia bola naposledy aktualizovaná vo februári 2016 .

